**Numai cu ochii**

*Flavius*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Inima mea se mai îndrăgosteşte

numai cu ochii,

nu mai risipeşte farmecul trupului tânăr

prin sânge chemarea urcând.

Mai rar scoate capul câte-o vibraţie ascunsă

ce porii mi-i umple cu vise

în anii ce vin încărcaţi cu păcate.

Tot mai atins de chinul durerii

ce devine obişnuinţă,

cad vinovat în propriile gânduri

ca într-o fântână fără ciutură.

Orice mă mai aşteaptă

se hrăneşte din cuvinte galbene

stoarse dintr-o lămâie.

Mai luminos decât un copil în joacă

mă copilăresc alături de el.